આ પછી બીજા કલ્પમાં બ્રહ્માએ જ્યારે શ્વાસ લીધો ત્યારે નવી સૃષ્ટિની રચના થઈ. આ રચનામાં જેઓ સહુ-પ્રથમ પ્રગટ થયા તેઓ બ્રહ્માના પુત્ર કહેવાયા. નારદ, મનુ, દક્ષ આદિ બ્રહ્માના આવા પુત્રો છે. પૂર્વજન્મના પુણ્યપ્રતાપે બ્રહ્માના પુત્ર તરીકે નારદ ઊંચું સ્થાન પામ્યા. એક કથા એવી છે કે દક્ષ પ્રજાપતિએ નારદને અસ્થિર થવાનો શાપ આપ્યો હતો. આ કારણે નારદ કોઈ ચોક્કસ સ્થાન ઉપર સ્થિર થઈ શકતા નથી અને અવિરત બ્રહ્માંડમાં ફરતા રહે છે. આમ ફરતા રહેવાને કારણે એમની પાસે પૃથ્વી, સ્વર્ગ કે પાતાળ બધે જ જે કંઈ બને છે એ ઘટનાઓની માહિતી હોય છે. આમ, નારદ સર્વજ્ઞ છે.